Baráttan fyrir því að Bretland verði áfram innan Evrópusambandsins er töpuð í kjölfar þingkosninganna í landinu sem fram fóru á fimmtudaginn . Þetta segir Michael Heseltine , lávarður og fyrrverandi ráðherra og þingmaður breska Íhaldsflokksins , en hann hefur áratugum saman verið einn helsti stuðningsmaður veru Bretlands í sambandinu . Helsta stefnumál Íhaldsflokksins , undir forystu Boris Johnsons , fyrir kosningarnar var að Bretland gengi úr Evrópusambandinu ( brexit ) í lok næsta mánaðar í samræmi við niðurstöðu þjóðaratkvæðisins sem fram fór í landinu 2016 . Flokkurinn náði afgerandi meirihluta í neðri deild breska þingsins í kosningunum og vegurinn út úr sambandinu þar með greiður . Heseltine , sem var meðal annars ráðherra í forsætisráðherratíð Margaret Thatcher , hefur barist ötullega gegn fyrirhugaðri útgöngu Bretlands úr Evrópusambandinu og gekk svo langt að hvetja fólk til þess að kjósa Frjálslynda demókrata í kosningunum til þess að reyna að stöðva útgönguna . Fyrir vikið var hann rekinn úr Íhaldsflokknum . Spurður hvort hann teldi að í kjölfarið færi í gang barátta fyrir því að Bretland gengi aftur í Evrópusambandið er haft eftir Heseltine í frétt Daily Telegraph að hann sjái ekki fyrir sér að það verði aftur á dagskránni að minnsta kosti næstu 20 árin . Það þýddi ekkert að fara í kringum hlutina . „ Við höfum tapað , brexit mun verða og við verðum að lifa með því . “